সাদিক কায়েম

মোহাম্মদ আবু সাদিক (সাদিক কায়েম নামে সর্বাধিক পরিচিত) একজন বাংলাদেশি ছাত্রনেতা ও ডাকসুর বর্তমান সহ-সভাপতি (ভিপি)। তিনি ছাত্র-জনতার অভ্যুত্থানে গুরুত্বপূর্ণ ভূমিকা রাখা ও মাঠ পর্যায়ে সমন্বয়ের দায়িত্বে থাকায় আলোচনায় আসেন। ২০২৪ সাল থেকে তিনি বাংলাদেশ ইসলামী ছাত্রশিবির ঢাকা বিশ্ববিদ্যালয় শাখার সভাপতি হিসেবে দায়িত্ব পালন করেন। বর্তমানে তিনি বাংলাদেশ ইসলামী ছাত্রশিবিরের কেন্দ্রীয় প্রকাশনা সম্পাদক।

 প্রারম্ভিক ও শিক্ষাজীবন 
সাদিক কায়েম বাংলাদেশের চট্টগ্রামের সাতকানিয়া উপজেলায় জন্মগ্রহণ করেন। তার পিতা খাগড়াছড়ি জেলার একজন ব্যবসায়ী, এরই সুবাদে সাদিক কায়েম সেখানেই পড়াশোনা শুরু করেন। তার শিক্ষাজীবন শুরু হয় খাগড়াছড়ি বায়তুশ শরফ জব্বারিয়া আদর্শ মাদ্রাসায়, সেখানে তিনি ২০১৪ সালে দাখিল এবং পরবর্তীকালে বায়তুশ শরফ আদর্শ কামিল মাদ্রাসা থেকে ২০১৬  আলিম পাস করেন। এরপরে তিনি ঢাকা বিশ্ববিদ্যালয়য়ের রাষ্ট্রবিজ্ঞান বিভাগে ভর্তি হন এবং স্নাতক ও স্নাতকোত্তর সম্পন্ন করেন।

 রাজনৈতিক জীবন 
সাদিক কায়েম ২০১৩ সালে অপ্রকাশ্যে ছাত্রশিবিরের সঙ্গে সম্পৃক্ত হন। জুলাই গণঅভ্যুত্থানের পর ২০২৪ সালের ২১ সেপ্টেম্বর ঢাকা বিশ্ববিদ্যালয় শাখা শিবিরের সভাপতি হিসেবে তিনি প্রথম প্রকাশ্যে আসেন। ২০২৫ সালের জানুয়ারি থেকে তিনি বাংলাদেশ ইসলামী ছাত্রশিবিরের কেন্দ্রীয় প্রকাশনা সম্পাদক হিসেবে দায়িত্ব পালন করছেন।

 জুলাই অভ্যুত্থান 
২০২৪-এর জুলাই-আগস্টের অভ্যুত্থানে সাদিক ‘সালমান’ ছদ্মনামে পরিচিত ছিলেন। এই নামেই তিনি অভ্যুত্থানের সম্মুখসারির সংগঠকদের আশ্রয় ব্যবস্থা, বিচ্ছিন্ন হয়ে পড়া নেতাদের সঙ্গে সমন্বয় করা, প্রতিদিনের কর্মসূচী পরিকল্পনা ও বাস্তবায়নের উদ্যোগ গ্রহণ করা, গণমাধ্যমে নয় দফা সহ সকল আন্দোলনের সংবাদ পৌঁছে দেওয়া প্রভৃতি কাজে যুক্ত হয়েছিলেন। তিনি সালমান নামেই আল জাজিরার সাংবাদিক জুলকারনাইনের সাথে যোগাযোগ করেছিলেন।

 ডাকসু নির্বাচন ২০২৫
২০২৫ সালের ডাকসু নির্বাচনে তিনি ঐক্যবদ্ধ শিক্ষার্থী জোট থেকে সহ-সভাপতি পদে প্রার্থী হন। এই নির্বাচনে সাদিক কায়েম বাংলাদেশ ইসলামী ছাত্রশিবির সমর্থিত ঐক্যবদ্ধ শিক্ষার্থী জোট প্যানেলের সহ-সভাপতি (ভিপি) পদপ্রার্থী হিসেবে অংশগ্রহণ করেন। ৯ সেপ্টেম্বর ভোটগ্রহণ শেষে, পরের দিন সকালে প্রকাশিত ফলাফলে, তিনি ১৪০৪২ ভোট পেয়ে সহসভাপতি (ভিপি) নির্বাচিত হন। তার নিকটতম প্রতিদ্বন্দ্বী বাংলাদেশ জাতীয়তাবাদী ছাত্রদল সমর্থিত আবিদুল ইসলাম খান ৫৭০৮ ভোট পান। তিনি ১৪ সেপ্টেম্বর ২০২৫ সালে আনুষ্ঠানিকভাবে দায়িত্ব গ্রহন করেন।

ফলাফল
 নাম পদ মোট ভোটার ভোটের হার প্রাপ্ত ভোট ১০০% ফলাফল  সাদিক কায়েম  সহ সভাপতি (ভিপি) ৩৯৮৭৪ ৭৩.৪২১৪০৪২৪৭.৯৯

 সক্রিয়তা 
সাদিক কায়েম রাজনীতি করার পাশাপাশি বিভিন্ন অরাজনৈতিক সংগঠনের সাথে জড়িত ছিলেন। তিনি স্টুডেন্টস এগেইনস্ট ভায়োলেন্স এরিহোয়্যারের (সেইভ) পরামর্শদাতা কর্মী ছিলেন, এই সংগঠন শিক্ষার্থীদের উপর নির্যাতনের বিরুদ্ধে কাজ করত। তিনি বাংলাদেশ ইয়ুথ ইনিশিয়েটিভ-এর জেনারেল সেক্রেটারি ছিলেন। তিনি পার্বত্য চট্টগ্রাম ছাত্র সংসদের সভাপতি ছিলেন। পাহাড়ি জনগণের জীবনমান উন্নয়নের লক্ষ্যে তিনি সামাজিক ও স্বেচ্ছাসেবী সংগঠন হিল সোসাইটি প্রতিষ্ঠা করেন। তরুণদের অপরাধমূলক কার্যক্রম থেকে বিরত রাখতে কাজ করা সংগঠন সেভ ইয়ুথ - স্টুডেন্ট এগেইনস্ট ভায়োলেন্স-এ তিনি ফ্যাসিলিটেটর হিসেবে দায়িত্ব পালন করেছেন। এছাড়া তিনি সূর্যসেন হল অ্যাসোসিয়েশন অব পলিটিক্যাল সায়েন্স-এর সাধারণ সম্পাদক হিসেবে দায়িত্ব পালন করেছেন।

 সমালোচনা 
২০২৫ সালের ১ ডিসেম্বর অনলাইনে মিম বানানোকে কেন্দ্র করে মিথ্যা ও বানোয়াট তথ্য প্রচার ও নারী নেত্রীদের সাইবার বুলিংয়ের অভিযোগ এনে ডাকসু কণ্ঠস্বর, বঙ্গোগ্রাফ, আমার ডাকসু, কাঁঠেরকেল্লা, রৌমারি, ইয়ার্কিসহ ৯টি মিম বিষয়ক ফেসবুক পেইজ ও ৩টি ফেসবুক আইডির বিরুদ্ধে মামলা করেন সাদিক কায়েম। তার মামলা করার বিষয়টি ফেসবুকে আলোচনা-সমালোচনার সৃষ্টি করে। ২ ডিসেম্বর ছাত্রদল এক বিবৃতি প্রকাশ করে যাতে অভিযোগ করা হয় সাইবার মামলা করে অনলাইনে মতপ্রকাশের স্বাধীনতা হরণ করেছেন সাদিক কায়েম। ৬ ডিসেম্বর কার্টুনিস্ট ও উন্মাদ ম্যাগাজিনের সম্পাদক আহসান হাবীব ঢাকায় অবস্থিত জাতীয় প্রেসক্লাবে নাগরিক কোয়ালিশন কর্তৃক আয়োজিত ‘স্যাটায়ার মিম ও কার্টুন-মতপ্রকাশ নাকি মর্যাদাহানি’ বিষয়ক সভায় মামলা দায়েরের বিরুদ্ধে প্রতিবাদ জানান। ৯ ডিসেম্বর যুক্তরাজ্যভিত্তিক মানবাধিকার সংস্থা আর্টিকেল নাইনটিন এক বিবৃতিতে মামলা নিয়ে নিন্দা জানায় ও বাংলাদেশ সরকারকে অনলাইনে মতপ্রকাশের স্বাধীনতার সুরক্ষা দেওয়ার আহ্বান জানায়।

 আরও দেখুন 
 বাংলাদেশ ইসলামী ছাত্রশিবির
 ঢাকা বিশ্ববিদ্যালয় কেন্দ্রীয় ছাত্র সংসদ
 ২০২৫ ডাকসু নির্বাচন

 তথ্যসূত্র 

 বহিঃসংযোগ 



বিষয়শ্রেণী:জীবিত ব্যক্তি
বিষয়শ্রেণী:চট্টগ্রাম জেলার ব্যক্তি
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:বায়তুশ শরফ আদর্শ কামিল মাদ্রাসার প্রাক্তন শিক্ষার্থী
বিষয়শ্রেণী:বাংলাদেশী সক্রিয় কর্মী
বিষয়শ্রেণী:ডাকসু ভিপি
বিষয়শ্রেণী:বাংলাদেশের ছাত্রনেতা
বিষয়শ্রেণী:ছাত্রশিবির নেতা
বিষয়শ্রেণী:২১শ_শতাব্দীর_বাংলাদেশী_রাজনীতিবিদ